Heger, Eduard, poslanec NR SR (2018-11-29):
Ďakujem veľmi pekne, pán predsedajúci. Pán minister, vážené kolegyne, kolegovia, kratučko. Už tu bolo povedané veľa, ale naozaj sa tu ukazuje a toto je to, že tu dnes rokujeme o tomto zákone, je vizitka vlastne vašej práce ako ministra vášho rezortu pri riadení pracovného trhu. To si musíme povedať úplne prvé. Pretože naozaj jednak opozícia na to poukazovala, odborníci na to poukazovali a myslím si, že je to pomerne logické si uvedomovať, že k tomu prehriatiu ekonomiky príde, že bude nedostatok pracovných síl. Naozaj, však už sme to v 2016., sme to hovorili, tí, ktorí tu boli aj skôr, tak hovorili to aj v dvetisícpätnástom. Opatrenia, ktoré ste robili na pracovnom trhu, sme videli, že nefungujú. Ľudia naozaj boli vyháňaní ako keby zo Slovenska za prácou do zahraničia. Čiže jednoznačne vidíme, že vláda zlyhala pri riadení pracovného trhu. Riešenia vlády, ktoré prinášala a prináša, sú neúčinné. Na druhej strane ste zvolili cestu dotovania pracovných miest a naozaj skúsme si teraz, keby sme, pán minister, keby ste teraz vyčíslili, že tak viete čo, za posledné dva roky sme zadotovali pracovné miesta pre investorov takouto sumou. Keby sme si zobrali len samotný Jaguar, píšu sa rôzne čísla, ale keby sme zobrali aj s tými, investíciou do infraštruktúry a podobne, 400 mil. eur, len tak akože dám od pása to číslo, ale môže byť 250, môže byť 500, ťažko povedať, tak som to nejak tak zaokrúhlil. Uvidíme, keď sa to úplne presne vykvantifikuje. Zoberme si, že len túto jednu čiastku, to je pri jednej investícii, by sme teraz povedali, že viete čo, Slováci, slovenské firmy, toto ide vám na zvýšenie miezd. Pretože aký je problém? Prečo sa Slováci nevracajú na Slovensko? Pretože sú tu pre nich nízke mzdy. Oni by sa, mnohí by sa vrátili, lebo keď už pracujú v Rakúsku za 1 500 euro, tak určite by na Slovensko sa nevrátil kvôli 500 eurám, ale možno kvôli 900 eurám už by sa na Slovensko vrátil, pretože bude pri rodine. Vy teda robíte opatrenia, na jednej strane preškoľujeme krížom-krážom, robíme, investujeme 20 mil. do preškoľovania ľudí, aby išli robiť do fabriky, kde aj tak si ich všetky fabriky automobilové dokážu preškoliť úplne samy, nepotrebujú na to ani financie, nepotrebujeme učiť niekoho vypisovať životopis, keď dneska zoberú, čo má ruky, nohy. To zoberú, nepotrebujú jeho životopis vidieť. Oni chcú vidieť toho človeka. A my učíme ľudí tri týždne životopisy a stojí nás to veľké milióny. Po druhé, zvyšujete minimálnu mzdu, ako následok ako idete zvyšovať mzdy. Stále to nefunguje, stále tí Slováci sú v zahraničí a stále sa nechcú vrátiť. Pretože tak ako tu odznelo, tento zákon naozaj v konečnom dôsledku ide proti Slovákom. Pretože v prvom rade my potrebujeme, aby Slováci sa vrátili na Slovensko. To je tá naša túžba, pretože to bude mať sekundárne pozitívne efekty. Veď tí Slováci, ktorí dnes sú v zahraničí, a počujeme to, tie matky tých detí, či už keď starnú, nemá sa o nich kto starať a tak ďalej. O čo by bolo; a teraz naozaj to hovorím tak prierezovo; aké mnohé sekundárne pozitívne efekty by nastali, keby sa Slováci, ktorí vycestovali za prácou len kvôli tomu, že boli vyhnaní, lebo nemali sa ako živiť, tak by sa vrátili, mali by vyššie mzdy. Čiže tuto sa jasne ukazuje krátkozrakosť vlády. Vy vôbec sa nepozeráte vizionársky dopredu, že tak zavádzame takéto opatrenie a v horizonte piatich až siedmich rokov to bude mať takéto následky. Tu sa jasne ukázalo, že vy riešite to, čo vám horí pod nohami, to hasíte a takto aj potom vyzerajú tie riešenia. Pretože dnes by sme sa mali baviť o úplne inom zákone. Nie o tom, ako pustiť zahraničných na trh. My by sme sa mali baviť o zákone, ako Slovákov pritiahnuť na Slovensko. Toto je to, čo by tu mal byť prerokovaný zákon. Aké riešenia sú tie, aby sme dostali našich Slovákov, pretože chceme aj tie sekundárne pozitívne efekty, ako je starostlivosť o starých rodičov, ako je starostlivosť o deti a podobne, všetko, čo s tým súvisí, rozvoj. Však spotreba, samotná spotreba, keď sa viacej Slovákov vráti domov, tak samotná spotreba v tých regiónoch bude. Dneska nám vymierajú tie regióny. To je to, o čom tu hovoríme. Takže vy na jednej strane hovoríte, musíme podporovať nové pracovné miesta, musíme do nich dávať, musíme podporovať investorov, aby prišli, aby nám tu dali ľuďom prácu. Na druhej strane hovoríte, ale nemáme ľudí. Tak pre koho dotujeme tie miesta, keď nemáme ľudí? Načo sem teda voláme tých investorov, keď teraz vy vyslovene deklarujete, ľudia nie sú. Tak potrebujeme tie nové pracovné miesta alebo nepotrebujeme? Beveridgeova krivka jasne ukazuje, že máme 70-, 80-tisíc pracovných miest, máme aj nezamestnanosť, tak tu o tom, čo sú tie čísla. Akože to tu, proste niečo tu nesedí, pán minister, to vidíte sám. V tej argumentácii, ktorá sa tu uvádza pres to, že sa hovorí, nemáme ľudí, v žiadnom prípade, už tu neni ani človek, ktorý by sa zamestnal, musíme teraz priniesť. Skutočné opatrenia na návrat Slovákov, to sú tie veci, o ktorých sa potrebujeme baviť a potrebujeme sa teda rozprávať o tom, ako zvýšiť mzdy Slovákom, ako zvýšiť mzdy v hospodárstve na to, aby sa tí Slováci boli ochotní vrátiť. A tie opatrenia v skutočnosti nie sú o tom, že ja budem zvyšovať minimálnu mzdu. Tie opatrenia sú, že budem rozvíjať nové odvetvia, že budem sa; a to opäť ste zaspali. Však sa tu bavíme o vede a výskume. Jediné opatrenie, ktoré ste urobili, je, že ste; dvojnásobný odpis, keď investuje firma do vedy a výskumu. To akože má pomôcť firmám? Však tá firma, keď sa nevenuje vede a výskumu, tak načo, akože čo jej pomôže takýto? My potrebujeme reálne podporiť spoluprácu sektoru firiem s univerzitami. Toto je to, čo potrebujeme. Potrebujeme zjednodušiť podnikanie, my naozaj, tu opäť sa ukazuje, že ste aj tu zaspali v tejto oblasti, že sa nepodporovali inovácie, nepodporili sa nové odvetvia, investovalo sa do priťahovania investorov len do jedného sektoru, automobilového, a že však to sa samo nejako udělá. No neudělalo sa to, a preto máme dneska problém. A pozvali sme sem i veľkých investorov, ktorých sme zainvestovali, dali sme im úľavy a oni dneska nemajú ľudí. Čiže my potrebujeme v skutočnosti rozvíjať nové odvetvia a tam naozaj nerobíte nič okrem toho jedného opatrenia, ktoré samo osebe nefunguje. A to vidíme, že nefunguje, keď sa pozriete do rozpočtu, tak vidíte, aké veľké čiastky sa na túto položku míňajú. A ďalšie zjednodušenie podnikania. My potrebujeme odbúrať byrokraciu, mnohí Slováci by sa vrátili radi na Slovensko a začali by podnikať ako živnostníci a mohli by byť outsourcovaní týmito firmami, by pre nich robili tie služby, ale už ako živnostníci. Lenže dnes sú, tu je toľko prekážok, že oni sami sa boja, však taká pokuta na mňa hrozí, hentaké prihlásenie, také tlačivo, toľkoto budem musieť po papieroch, úradníci ma budú buzerovať a podobne. My jednoznačne potrebujeme pre tých najmenších, aby; na rozbeh; zjednodušiť to podnikanie. Tuto opäť nevidíme, že by ste niečo urobili. Pán minister Žiga ohlási ďalší balíček s 35 opatreniami, ktoré budú mať účinok rok, dva, tri, štyri, čiže opäť ten podnikateľ si povie, dobre, je tu nejaký balíček, ale čo reálne môžem dnes, ako mi to pomôže? A vidíme to na samotných hodnoteniach a indexoch nášho podnikateľského prostredia. A posledné, to, čo už spomenula aj kolegyňa Kiššová, máme tu ľudí v baniach. Na jednej strane hovoríte, kolega Baška hovorí, však na Považí, tam už naozaj neni koho, a hneď na Považí máte Hornonitrianske bane. No tak hovoríte, nemôžme tých baníkov predsa dať na ulicu. Na akú ulicu? Však teraz ste povedali, že ich tam potrebujú, že neni tam koho zamestnať. No tak jak? Tomu nerozumiem. Na jednej strane hovoríte, že ostanú na ulici, na druhej strane hovoríte, že potrebujú ľudí a že zobrali by úplne všetko. Však tí baníci by takto mohli pekne ráno vstať a ísť na iné pracovisko vo vedľajších obciach, keď na Považí sa bavíme. Takže tiež tomu nerozumiem. Ďalšia vec, v štátnej správe. Už dlhodobo sa tu hovorí o efektivite. Je tu určitý balík práce, ktorý tu je, a my už, my potrebujeme zvyšovať produktivitu. A produktivitu zvýšite tak, že zvýšite efektivitu. Že tú istú prácu bude buď robiť menej ľudí, alebo budú robiť nové odvetvia ako keby. A toto je ďalšia vec. Čiže opäť, my keď zvýšime; a zvýšiť platy ľuďom vo verejnej správe a v štátnej správe určite treba, pretože tie platy boli nízke, ale my potrebujeme zefektívniť ich procesy a priniesť tam omnoho vyššiu produktivitu práce. To nám uvoľní ďalšie pracovné miesta, teda to nám uvoľní ľudí, áno, uvoľní to vlastne, zredukuje sa počet pracovných miest, uvoľní to ľudí na pracovný trh a zase máme riešenie. Takže; a to nehovorím o tom, že v rozpočte počítate s tým, že budúci rok chcete prijať 6-tisíc ľudí do štátnej a verejnej správy. A dnes hovoríme, že a kde? Čiže migrantov budeme prijímať, keď hovoríme teda, keď to už tak zjednoduším. Čiže budeme z tretích krajín prijímať aj do štátnej a verejnej správy, tak tomu rozumiem, pretože neviem, kde tých 6-tisíc ľudí chcete zobrať, ktorých ste si v rozpočte naplánovali, keď tu dneska riešime, že nie sú žiadni ľudia, ako tu odznelo aj od vašich kolegov. Takže záverom, tu mal byť zákon o tom, ako ideme urobiť opatrenia na to, aby sa nám Slováci vrátili domov, pretože tých je v zahraničí veľa, sú tam kvôli tomu, že zarábajú lepšie, na Slovensko by sa vrátili, nepotrebujú mať rovnaké platy, ako sú v zahraničí, môžu byť aj nižšie, ale vrátili by sa. A toto je primárne skupina, na ktorú sa treba zameriavať a nie nad tým zalomiť ruku. Samozrejme, nevrátia sa všetci, však nebuďme naivní, ale určite mnohí by sa vrátili, pretože chcú byť pri svojich rodinách. Ďakujem za pozornosť.